b"\n_START_ARTICLE_\nTeisininkas generalistas\n_START_PARAGRAPH_\nTeisininkas generalistas (bendrojo profilio teisininkas; vok. Volljurist, voll - 'pilnas', Jurist - 'teisininkas'; \xe2\x80\x9evisas\xe2\x80\x9c, pilnateisis teisininkas) - teisininkas Vokietijoje, pripa\xc5\xbeintas tinkamu eiti teis\xc4\x97jo pareigas (t. y. turintis vad. Bef\xc3\xa4higung zum Richteramt). Tokiu tampama i\xc5\xa1laikius antr\xc4\x85j\xc4\xaf valstybin\xc4\xaf teis\xc4\x97s egzamin\xc4\x85, laikom\xc4\x85 po teis\xc4\x97s referendariato - parengiamosios teis\xc4\x97s praktikos, kuri\xc4\x85 prad\xc4\x97ti leid\xc5\xbeiama i\xc5\xa1laikius vad. pirm\xc4\x85j\xc4\xaf valstybin\xc4\xaf teis\xc4\x97s egzamin\xc4\x85 (\xe2\x80\x9eerstes juristiches Staatsexamen\xe2\x80\x9c). I\xc5\xa1laik\xc4\x99s II valst. egzamin\xc4\x85, teisininkas yra vadinamasis teis\xc4\x97s asesorius (vok. Rechtsassessor, lot. Assessor juris, Assessor\xc2\xa0iuris).\n_START_SECTION_\nUnifikuotasis teisininkas\n_START_PARAGRAPH_\nVokietijoje rengiant teisininkus laikomasi viening\xc5\xb3j\xc5\xb3 teis\xc4\x97s studij\xc5\xb3 bei unifikuotos teisin\xc4\x97s kvalifikacijos koncepcijos (kai visoje \xc5\xa1alyje yra rengiamas vad. Einheitsjurist, \xe2\x80\x9eunifikuotasis teisininkas\xe2\x80\x9c). Vieningos studijos apima sritis kaip civilin\xc4\x97 teis\xc4\x97, baud\xc5\xbeiamoji teis\xc4\x97 ir vie\xc5\xa1oji teis\xc4\x97 (i\xc5\xa1 esm\xc4\x97s konstitucin\xc4\x97 teis\xc4\x97 ir administracin\xc4\x97 teis\xc4\x97). Tokio rengimo motyvai - siekis u\xc5\xbetikrinti lengv\xc4\x85 pereinamum\xc4\x85 i\xc5\xa1 vienos teis\xc4\x97s srities \xc4\xaf kit\xc4\x85, nuo vienos teisin\xc4\x97s profesijos prie kitos (advokat\xc5\xabroje, notariate, prokurat\xc5\xabroje, teismuose ir vie\xc5\xa1ajame administravime, valdyme), sukurti prielaidas, kad skirting\xc5\xb3 sektori\xc5\xb3 teisininkai lengvai rast\xc5\xb3 bendr\xc4\x85 kalba (gal\xc4\x97t\xc5\xb3 susikalb\xc4\x97ti tame pa\xc4\x8diame lygyje, vok. \xe2\x80\x9eauf Augenh\xc3\xb6he\xe2\x80\x9c). Pasak Axel C. Filges, toks teisinink\xc5\xb3 rengimo modelis laikytinas esminiu Vokietijos teisinink\xc5\xb3 rengimo kokyb\xc4\x97s \xc5\xbeenklu\n_START_SECTION_\nTeisin\xc4\x97 kvalifikacija eiti teis\xc4\x97jo pareigas\n_START_PARAGRAPH_\nTeisin\xc4\x97 kvalifikacija eiti teis\xc4\x97jo pareigas (Bef\xc3\xa4higung zum Richteramt) yra b\xc5\xabtina norint u\xc5\xbesiimti tam tikr\xc5\xb3 teisini\xc5\xb3 profesij\xc5\xb3 praktika - toki\xc5\xb3 kaip advokatas, prokuroras, teis\xc4\x97jas ir notaras. I\xc5\xa1imtis - valstybinis (apygardos) notaras (Bezirksnotar) Viurtemberge. Pagal Vokietijos teis\xc4\x97j\xc5\xb3 \xc4\xafstatymo (Deutsches Richtergesetz, DRiG) 5 straipsnio 1 dal\xc4\xaf tokia kvalifikacija \xc4\xafgyjama baigus universitetines teis\xc4\x97s studijas (Vokietijoje \xe2\x80\x93 ne ma\xc5\xbeiau kaip 2 metai) ir i\xc5\xa1laikius pirm\xc4\x85j\xc4\xaf valstybin\xc4\xaf teis\xc4\x97s egzamin\xc4\x85 bei \xe2\x80\x93 atlikus teis\xc4\x97s praktik\xc4\x85 (Rechtsreferendariat), o po jos - i\xc5\xa1laikius antr\xc4\x85j\xc4\xaf valstybin\xc4\xaf teis\xc4\x97s egzamin\xc4\x85. Pagal DRiG 7 \xc2\xa7 teisin\xc4\x97 kvalifikacija eiti teis\xc4\x97jo pareigas pripa\xc5\xbe\xc4\xafstama visiems ordinariniams profesoriams._NEWLINE_Atitinkama teis\xc4\x97jo kvalifikacijai lygiaverti kvalifikacija reikalinga ir kitose srityse, pvz., diplomatin\xc4\x97je tarnyboje, tiksliau - konsulin\xc4\x97je (t. y. vykdant konsulines teisines funkcijas, pvz., atliekant notarinius veiksmus)."